MESTO SPIŠSKÁ NOVÁ VES
Radničné námestie č. 7                                         052 70 Spišská Nová Ves
V Spišskej Novej Vsi  16. 9. 2009
MESTSKÉ ZASTUPITEĽSTVO					
dňa 24. 09. 2009
PREDMET: INFORMÁCIA O NOVELIZÁCII ZÁKONA O MAJETKU OBCÍ

Predkladá: Oddelenie správy majetku, MsÚ SNV	
	
Spracoval:  Ing. M. Kellner	
	
Prerokované: v MsR	
	
Dôvod predloženia: uznesenie MsR	
	
Prizvaný: - - -	

Podpisy:	

Návrh na uznesenie:
Mestské zastupiteľstvo Spišskej Novej Vsi
berie na vedomie informáciu o novele zákona o majetku obcí.
INFORMÁCIA O NOVELIZÁCII ZÁKONA O MAJETKU OBCÍ
Národná rada SR zákonom č. 258/2009 Z.z. zo dňa 16. 6. 2009 zmenila a doplnila zákon SNR č. 138/1991 Zb. o majetku obcí. Citovaným zákonom došlo – okrem iného (uvádzame iba skutočnosti zásadnejšieho charakteru) - k:
-	doplneniu pôvodného zákona  o ustanovenia, ktorými zákonodarca určil, ktoré ďalšie pozemky prechádzajú z vlastníctva SR do vlastníctva obcí,
-	doplneniu pôvodného zákona o ustanovenia, ktorými jednoznačne upravuje problematiku spravovania majetku obcí,
-	doplneniu a zmenám pôvodného zákona v oblasti (problematike) prevodov vlastníctva hnuteľného a nehnuteľného majetku obcí,  ako aj v oblasti prenechávaní majetku obcí do nájmu,
-	doplneniu pôvodného zákona o ustanovenia upravujúce možnosť  sa domáhať neplatnosti právneho úkonu, ak prevod majetku obce nebol realizovaný v zmysle zákona o majetku obcí v platnom znení,
-	rozšíreniu zákona o ustanovenia upravujúce vyššie uvedené skutočnosti, avšak vo vzťahu k VÚC.
V tomto materiáli sa bližšie venujeme iba problematike prevodov vlastníctva a prenájmov majetku obcí. Túto problematiku upravuje § 9a. Tento paragraf oproti skutočnostiam, ktoré naše Zásady predaja pozemkov mesta Spišská Nová Ves už doposiaľ upravovali, uvádza pre obce aj ďalšie povinnosti:
-	obec je povinná zámer predať svoj majetok a jeho spôsob zverejniť na úradne tabuli, internetovej stránke obce a v regionálnej tlači,
-	podmienky verejnej obchodnej súťaže obec je povinná uverejniť min. 15 dní pred uzávierkou na podávanie návrhov,
-	obec je povinná zámer predať svoj majetok priamym predajom (chápané v zmysle ponukového konania) zverejniť najmenej na 15 dní a určiť lehotu na doručenie cenových ponúk,
-	obec nemôže priamym predajom („ponukovým konaním“) previesť vlastníctvo svojho majetku, ak hodnota majetku (aj hnuteľného) určená znaleckým posudkom presiahne 40 000 € (t.j. cca 1,2 mil. Sk),
-	pri priamom predaji nesmie byť v deň schválenia prevodu zastupiteľstvom znalecký posudok starší ako 6 mesiacov,
-	úplne novým zásadným ustanovením citovaného paragrafu (i zákona o majetku obcí) je ods. 8, písm. e, podľa ktorého ustanovenia odsekov 1 až 7 obec nepoužije „v prípadoch  hodných osobitného zreteľa, o ktorých obecné zastupiteľstvo rozhodne trojpätinovou väčšinou prítomných poslancov“.

Novou skutočnosťou, ktorá bola zakotvená do zákona o majetku obcí, je odsek 9 citovaného paragrafu, ktorý určuje, že obec je povinná ustanovenia týkajúce sa prevodov vlastníctva primerane uplatniť aj pri prenechávaní svojho majetku do nájmu, a to najmenej za také nájomné, aké je v tom mieste obvyklé. I v tomto ustanovení je uvedená možnosť v prípadoch hodných osobitného zreteľa spomínané ustanovenia paragrafu 9a neuplatniť, ak o tom obecné zastupiteľstvo rozhodne trojpätinovou väčšinou prítomných poslancov.
	Pokiaľ uvedenú novelu zákona o majetku obcí porovnáme so „Zásadami...“ upravujúcimi podmienky nakladania s majetkom mesta Spišská Nová Ves, dôjdeme k záveru, že tieto Zásady bez novelizácie nie je možné v plnom rozsahu uplatniť v praxi Mestského úradu Spišskej Novej Vsi, a to jednak preto, že buď neupravujú všetky podmienky stanovené novelizovaným zákonom o majetku obcí, alebo upravujú iba časť jeho obsahu. Kým doterajší postup predaja nehnuteľností mesta v značnej miere korešponduje so zákonom o majetku obcí v platnom znení, novela zákona sa v našich podmienkach najzásadnejším spôsobom dotýka prenájmov nehnuteľného majetku. Pokiaľ by sa nepodarilo dohodnúť na spôsobe, ako problematiku prenájmov majetku upraviť do tej miery, aby jednotlivo nemuseli byť predmetom schvaľovacieho procesu tunajšieho Mestského zastupiteľstva, znamenalo by to predĺženie doby na vybavenie tej-ktorej žiadosti o prenájom (ukončenie prenájmu) pozemkov či nebytových priestorov z cca 2 – 3 týždňov na cca 2 mesiace, zvýšenie nákladov (inzercia) a strát z titulu predĺženia doby potrebnej na prijatie rozhodnutia o prenájme.
	Pokiaľ ide o spomínané Zásady, novelizáciu si vyžadujú všetky tri dokumenty (hospodárenie s majetkom mesta – vrátane prenájmu pozemkov, prenájom nebytových priestorov i predaj pozemkov mesta), ktoré v dohľadnej dobe budú v návrhu zosúladené s novelizovaným zákonom o majetku obcí a predložené Mestskému zastupiteľstvu na posúdenie o rozhodnutie o ich prijatí za internú normu mesta a Mestského úradu Spišskej Novej Vsi.

	V Sp. N. Vsi 16. 9. 2009 
	Vypracoval: Ing. M. Kellner